Ngogolán profɛ́d Habakúg; á kíŋ dziá míńyón. 2Ǎ Ńtondôbə, mə ngáwóg ábēndé dóe, wɔ̌ŋ ó ḿbə̄lə́ mā. Ǎ Ńtondôbə, mim̀bɔán míé mí nyīŋí á bisəb bisəb ! Á bisəb bisəb bɔ̌ naa bə́ yəm myá. Dzam dá, ólūn wóe étē, o tsogo nâ ó dúgǎn yén ngɔ́l ! 3Zambá a sɔ́ á Témân, m̀fúfúb wásɔ̄ á ńkǒl Parân, ǹtómbā wóé wâyali yób, sí é nə ǹdzyéán ai olugú wōē. 4M̀fyɛ wóé wâfulan ai amǒs, miǹkokoe míbɛ̄ myákwī nyē á mɔ́, éyə ngul dzié é sɔlɔ́ étē, 5Mbada mənye a wulu nyé ósū, fíba a toŋ məkǒl móe. 6A tə́bə, a vəgə́ sí. A ngábɔ̄ nâ məyɔŋ mə́ dzə́m kám. Miǹkǒl mí kōlé mí ngásali, miǹkǒl mīńtɔ̄g yā kóm mí ngányúŋulan, énye a wóge ai məzěn yā ńnomó etɔ̄á. 7Mə ngáyén bibə̌m bə Kushân bi dabada á sí, məndá yā Madiân mə́ tsamaban. 8Yə Ǹtondôbə ǎ man yǎ yōŋ áswē á nyɔ́l ? Yə olún wóe wábəbə aswé, yə máŋ émɔ wǎliŋan ai mɔ́, éyɔŋ wabɛ́d á bikabilí bíe, á bīkálíg bí zīngí bíe ? 9Wasóe elâ dzóe, ǹkɔ́bɔ̄ mətǐŋ ó nə bəyóm mə́ndíé. Wasal sí ai miǹsólé mə́ndím. 10Miǹkǒl myáyēn wā, mí ngádzə́m kám. Mod ǹsǔm mə́ndím a myân, edɔ́g é və́ə́ kíŋ, é sámá mɔ́ á yób. 11Ǹló dzóbo ai ngɔn byâlaŋan á bitɔbɔgɔ byábán, bátūb fím yǎ məkɔ̌ŋ mə́ élâ dzóe, á ḿfyɛ̌ miǹkokoě yā ákɔ̌ŋ dóe. 12Walodan á sí ai olún á ńnə̄m, watɔs məyɔŋ ai məliŋiná á ńnə̄m.